НАРЕДБА
ЗА СИМВОЛИТЕ, ПОЧЕТНИТЕ ЗНАЦИ И ЗВАНИЯ

НА ОБЩИНА НОВА ЗАГОРА

ГЛАВА ПЪРВА

ОБЩИ ПОЛОЖЕНИЯ

Чл. 1. Настоящата наредба урежда материята относно символите, почетните знаци и звания на Община Нова Загора, както и условията и критериите за присъждане на почетните знаци и звания.

ГЛАВА ВТОРА
СИМВОЛИ НА ОБЩИНА НОВА ЗАГОРА
Чл. 2. Символи на Община Нова Загора са:

1. Знаме

2. Герб

Чл. 3. /1/ Знамето на Община Нова Загора се изработва от зелен копринен плат в правоъгълна форма, в центъра на което отчетливо е изобразен гербът на общината.
/2/ Знамето е с размери 90/150 см. Гербът, с размери 38/48 см, се извезва със златни сърмени конци. 
/3/ Знамето може да се изработва в различни  размери, в зависимост от мястото на поставянето или условията при носенето му, след писмено разрешение на Кмета на Община Нова Загора.
/4/ Използването и тиражирането на варианти на знамето по начин, който уронва престижа на Община Нова Загора, се санкционира по смисъла на чл. 31 от ЗАНН.
/5/ Забранява се използването на тиражирани варианти на знамето на Община Нова Загора за политически, религиозни и националистически послания.

/6/ Знамето на Община Нова Загора е йерархично подчинено по смисъл и значение на националното знаме на Република България.

/7/ Знамето присъства като символ при следните случаи:

1. Национални празници;

2. Празник на гр. Нова Загора; 

3. Празници и чествания на годишнини от събития с важно значение за Община Нова Загора;

4. Тържествени заседания на Общински съвет – Нова Загора и др.

Чл. 3а. (изм. с Реш. № 183/29.08.2024г.) /1/ Гербът на Община Нова Загора представлява изправен златен кон на тюркоазено поле, обърнат на дясна хералдическа страна, поставен върху щит, с изобразени зад коня слънчеви лъчи и от двете страни тюркоазени клонки с плодове, символизиращи плодородието на родния край.

Гербът е изработен според принципите на хералдиката и съдържа следните елементи и цветове:

Щит. Щитът символизира геройство и защита от беди и заема основно място в герба.

Слънце. Слънцето символизира топлината, жизнеността, младостта, силата, даваща живот на всичко и се асоциира с величието и независимостта.

Кон. Конят е типично български символ на силната и неукротима воля и олицетворява храброст, сила, мощ, безстрашие и слава.

Цветът на конструкцията на герба и слънцето е цветът на златото. Златният цвят символизира могъщество и богатство, както и християнските добродетели вяра, справедливост, милосърдие и смиреност.

Фонът на герба е тюркоазено зелено, което символизира земята и небето в едно. Той е комбинация на зеленото, като символ на

надежда, изобилие и свобода и синьо, като символ на честност, вярност и безупречност.

Белият цвят е цветът на съвършенството. Символизира благородство, откровеност, чистота, невинност и правдивост.

Черният цвят символизира мъдростта и се свързва се със сила и богатство.

В изображението на Герба на община Нова Загора е включено името „НОВА ЗАГОРА", което е изписано с бели букви в горната част на герба (главата на щита).

/2/ (изм. Реш. № 592/30.05.2018 г.) Настоящият герб е приет с Решение № 544 /27.03.2018 г. на Общински съвет Нова Загора.
/3/ Гербът присъства като елемент на знамето и почетния печат на Община Нова Загора.

/4/ Гербът на Община Нова Загора задължително се поставя в кабинета на Председателя на Общинския съвет, в кабинета на Кмета на Общината и върху фасадата на Общината.
/5/ Гербът и знамето на Община Нова Загора се поставят в ритуалната зала заедно с герба и знамето на Република България.

ГЛАВА ТРЕТА

ПОЧЕТНИ ЗНАЦИ

Чл. 4. /1/ Почетни знаци на Община Нова Загора са:
1. Почетен печат на Община Нова Загора

2. Почетна книга на Община Нова Загора                 

3. Медал „Диньо П. Сивков”
4. Почетен плакет със знака на Община Нова Загора
5. (Нова, приета с Реш. № 183/29.08.2024г.) Почетен плакет „Стоян Омарчевски“
6. Значка „Нова Загора”

7. Почетна грамота

Чл. 5. /1/ Почетният печат на Община Нова Загора има кръгла форма. В средата е изобразен гербът на Община Нова Загора. Около герба е разположен надпис „Община Нова Загора”.
/2/ Почетният печат на Община Нова Загора се съхранява от Кмета на общината.

/3/ Почетният печат на Община Нова Загора се полага след подписа на Кмета на общината и/или на Председателя на Общински съвет – Нова Загора върху оригинали на:

1. Споразумения, договори и други официални документи с важно дългосрочно значение за Нова Загора и общината.

2. Всички пълномощия за представляване на гр. Нова Загора и общината в отношения с други държави и побратимени градове.

3. Всички декларации на ръководството на Община Нова Загора.

4. Удостоверенията за удостояване със званието „Почетен гражданин на Община Нова Загора”, с медал „Диньо П. Сивков”, както и на други документи с представителен характер за града и общината. 
Чл. 6. /1/ Почетната книга на Община Нова Загора отразява хронологията на значими приноси на български и чуждестранни граждани за развитието на общината. 

/2/  Почетната книга на Община Нова Загора се изработва във формат А 3 и съдържа 200 /двеста/ номерирани листа. На предната корица се изобразява герба на Община Нова Загора и надпис „Почетна книга на Община Нова Загора”. След  изписване на поредния том се изработва следващ, на който се изписва „Том №…”.  На титулната страница се записва: „Започната на ……….; приключена на:……..”
/3/  Право на вписване в почетната книга имат:

1. Удостоените със званието „Почетен гражданин на Община Нова Загора”.

2. Удостоените с медал „Диньо П. Сивков”.

3. Видни държавни, обществени и стопански дейци, чиято дейност е свързана с издигане престижа на града и общината.

4. Ръководителите на чуждестранни делегации, чието посещение е свързано с утвърждаване и популяризиране името на Община Нова Загора извън границите на Република България.
/4/ При вписване в Почетната книга, съгласно заповед на Кмета на Община Нова Загора, се посочват освен трите имена, мотивите, поводът и основанията за това.
/5/  Почетната книга се съхранява от Кмета на общината или от упълномощено от него лице.

Чл. 7. Медал „Диньо П. Сивков” се присъжда с решение на Общински съвет-Нова Загора на физически лица, обществени организации, институти, учреждения и фирми за:
/1/ Съществен принос в развитието на образованието и науката:
1. Прилагане на иновации и извеждане на професионален опит;
2. Изявени и отличени ученици на олимпиади, състезания и конкурси;
3. Съществен принос за подобряване на материалната база на детски градини и училища.

/2/ Значими творчески постижения и дългогодишно участие в сферата на културата на общинско, национално и международно ниво.

/3/ Предложенията за кандидатите, отправени към Общински съвет-Нова Загора, следва да бъдат писмено мотивирани.
/4/ Носители на медал „Диньо П. Сивков” могат да бъдат български и чужди граждани с принос за развитието на духовния живот в Община Нова Загора.
/5/ На вносителя на предложението и на удостоения се изпраща копие от решението на Общински съвет-Нова Загора, както и покана за връчване на медала и удостоверението, която съдържа дата, час и място на провеждане на ритуала.
/6/ Наградата се изразява във:

1. Връчване на медал и удостоверение.

2. Вписване в почетната книга на Община Нова Загора.

3. (доп. Реш. № 580/08.07.2010 г.) Парична награда в размер на една минимална работна заплата.

/7/ Удостоверението съдържа следните задължителни реквизити: пореден номер, номер на решението на Общински съвет, повод за удостояването. 
/8/ Удостоверението се подписва от Кмета на общината и от Председателя на Общински съвет и се подпечатва с почетния печат на Общината.

/9/ (Изм. с Реш. №183/29.08.2024г.) Данните на удостоения, адрес, номер и дата на връчване се вписват в специален регистър, който се съхранява в Общинския съвет.

/10/ (Изм. с Реш. №183/29.08.2024г.) Тържественото обявяване и връчване на медала и удостоверението се извършва на специална церемония в присъствието на удостоения, вносителя на предложението, Кмета на общината, Председателя на Общинския съвет, общински съветници, журналисти и др.
Чл. 8. /1/  Почетният плакет със знака на Община Нова Загора се изработва от метал и представлява изображение на герба на общината и надпис „Община Нова Загора.

/2/ Почетният плакет със знака на Община Нова Загора се връчва на удостоени със званието „Почетен гражданин на Община Нова Загора”, на официални гости на града и общината, като и по други подходящи поводи.

/3/ Удостояването с Почетен плакет със знака на Община Нова Загора става със заповед на Кмета на общината, освен в случаите, когато се връчва на удостоен със званието „Почетен гражданин на Община Нова Загора”.
Чл. 8а (Нов, приет с Реш.183/29.08.2024г.)

/1/ Почетният плакет Стоян Омарчевски се изработва от метал и представлява изображение на лика на Стоян Омарчевски и надпис Стоян Омрачевски.

/2/ Почетният плакет Стоян Омарчевски се връчва по повод 1 ноември - Ден на народните будителите на лица със значим принос в културната и просветната дейност на общината.

/3/ Удостояването с Почетен плакет Стоян Омарчевски става със заповед на Кмета на общината.

Чл. 9. /1/ (Изм. с Реш. №183/29.08.2024г.) Значка „Нова Загора” се изработва от метал и представлява изображение на герба на общината и надпис „Община Нова Загора”. 
/2/ Значка „Нова Загора” се връчва със заповед на Кмета на общината на граждани на общината, гости от страната и чужбина със заслуги към града и общината.

Чл. 10. /1/ Почетната грамота  е луксозен лист (формат А4) с правоъгълна форма и художествено оформено изображение на герба на общината.
/2/ Почетна грамота  се присъжда на дейци на науката, културата, изкуството и спорта с изключителен принос за издигане престижа на града и общината; на проявили героизъм и жертвоготовност  при екстремни ситуации, на дарители и др.

/3/ В грамотата се отбелязват трите имена на удостоения и повода или заслугите, за които му се присъжда.
/4/ Удостояването с грамота става със заповед на Кмета на общината.

/5/ (Отменена с Реш. №183/29.08.2024г.)
ГЛАВА ЧЕТВЪРТА
ПОЧЕТНИ ЗВАНИЯ

Чл. 11. /1/ Удостояването със звание „Почетен гражданин на Община Нова Загора” става с решение на Общинския съвет, прието с обикновено мнозинство.
/2/ Предложение до Общинския съвет за удостояване със званието „Почетен гражданин на Община Нова Загора” могат да правят:

1. Председателят на Общински съвет-Нова Загора

2. Кметът на Община Нова Загора.

3. Заместник кметовете.

4. (Изм. с Реш. №183/29.08.2024г.) Постоянните комисии към Общинския съвет или общински съветници, на основание чл. 26, ал. 1, т. 21 от Правилника за организацията и дейността на общинския съвет, неговите комисии и взаимодействието му с общинската администрация.
5. (Изм. с Реш. №183/29.08.2024г.) Инициативни комитети на граждани, подкрепени от подписка на минимум 500 жители на общината. В този случай предложението за решение се внася от някой от правоимащите по чл. 11 т. 1, 2, 3 и 4.
/3/ (променена реш. № 296/29.01.2009 г.) За почетни граждани на Община Нова Загора могат да се предлагат български и чуждестранни граждани за:

1. Значим принос в развитието на общината и Република България; 

2. Носители на високи държавни и международни отличия; 

3. За проявен героизъм в екстремни ситуации; 

4. Дарители, чиито дарения са с непреходна стойност за Община Нова Загора; 

5. За изключителни успехи в международни изяви;

6. При други успехи от особена обществена значимост.

/4/ Предложението по чл. 11 ал. /2/ се придружава от подробни мотиви и кратка биографична справка. Могат да се прилагат копия от дипломи, свидетелства и др.

/5/ След прието от Общинския съвет решение за удостояване със званието „Почетен гражданин на Община Нова Загора”:

1. На вносителя на предложението и на удостоения се изпраща копие от решението, както и покана за връчване на удостоверение за присъденото звание, която съдържа дата, час и място на провеждане на ритуала.

2. (Изм. с Реш. №183/ 29.08.2024г.) Данните на удостоения, адрес, номер и дата на връчване се вписват в специален регистър, който се съхранява в Общински съвет. 
/6/ На удостоените със званието „Почетен гражданин на Община Нова Загора” се издава удостоверение по специално изготвен образец, което съдържа следните задължителни реквизити: пореден номер, номер на решението на Общински съвет, повод за удостояването.
/7/ Удостоверението се подписва от Кмета на общината и от Председателя на Общински съвет и се подпечатва с почетния печат на Общината.

/8/ (Изм. с Реш. №183/29.08.2024г.) На удостоения се връчва Почетен плакет със знака на Община Нова Загора, съгласно чл. 8 ал. /2/ от настоящата наредба.

/9/ Удостоените със званието „Почетен гражданин на Община Нова Загора” се вписват в Почетната книга при спазване на чл. 6 ал. 3 т. 1 от настоящата наредба.

/10/ (Изм. с Реш №183/ 29.08.2024г.) Тържественото обявяване и връчване на удостоверението и почетния плакет се извършва на специална церемония в присъствието на удостоения, вносителя на предложението, Кмета на общината, Председателя на Общинския съвет, общински съветници, журналисти и др.

/11/ Общинският съвет, със свое решение, може да отнеме званието „Почетен гражданин на Община Нова Загора” на лица, които:
1. След удостояването са осъдени за умишлено престъпление от общ характер.
2. Със своите действия петнят доброто име на града, общината и Република България.
3. При заявяване на писмено желание от страна на удостоения.

/12/ При загубване или унищожаване на удостоверението по чл. 11 ал. 6 по независещи от притежателя причини, се издава ново след мотивирана писмена молба.
ГЛАВА ПЕТА
ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Предложенията за удостояване със званието „Почетен гражданин на Община Нова Загора” и медал „Д. П. Сивков” се внасят в канцеларията на Общинския съвет по общия ред на внасяне на предложенията, като е необходимо становище на Постоянна комисия по образованието, младежта, спорта, вероизповеданията и културата.
§ 2. Връчването на моралните стимули се извършва от Кмета на общината или от Председателя на Общинския съвет.

§ 3. Настоящата наредба е изготвена на основание чл. 16, чл. 22, ал. 1 от ЗМСМА и чл. 12, ал. 1, т. 20 и т. 21 от ПОДОСОА.

§ 4. Текстовете в наредбата са съобразени с действащото българско законодателство.

§ 5. Изменения и допълнения в наредбата се правят с решение на Общинския съвет.

§ 6. За неуредени в настоящата наредба въпроси Общинският съвет приема отделни решения.

§ 7. Наредбата е приета на заседание на Общински съвет-Нова Загора № 638 от 09.06.2006 г. и е променяна с Реш. № 296/29.01.2009 г., Реш. № 580/08.07.2010 г., Реш. № 592/30.05.2018 г. и Реш. №183/29.08.2024г. 
ЗАНН - Закон  за административни нарушения и наказания;

ЗМСМА – Закон за местното самоуправление и местната администрация;

ПОДОСОА – Правилник за организацията и дейността на общинския съвет, неговите комисии и взаимодействието му с общинската администрация.

